<classify> NAIBU Waziri wa Mambo ya Nje na Ushirikiano wa Afrika Mashariki, Dk Damas Ndumbaro ameomba Serikali ya Tanzania na Morocco kuongeza ushirikiano kwa kuanzisha Tume ya Kudumu ya Pamoja ili kuongeza kasi ya ushirikiano na kuwa jukwaa madhubuti la kusimamia utekelezaji wa mikataba iliyopo ya ushirikiano.Alisema hayo kwenye hafla ya kumbukumbu ya miaka 20 ya uongozi wa Mfalme Mohammed VI wa Morocco iliyofanyika Ubalozi wa Morocco jijini Dares Salaam, na kuhudhuriwa na mabalozi wanaowakilisha nchi mbali mbali nchini, wakuu wa mashirika ya kidiplomasia, maofisa wa Serikali ya Tanzania na wafanyakazi wa ubalozi huo. Dk Ndumbaro alisema Serikali ya Tanzania inajivunia ushirikiano uliopo baina ya nchi hizi mbili ambao unazidi kuimarika kila siku.Kwa niaba ya Serikali ya Tanzania chini ya Rais John Magufuli, natoa pongezi kwa Serikali ya Ufalme wa Morocco kwa kuadhimisha kumbukumbu ya miaka 20 ya uongozi thabiti wa Mfalme Mohamed VI ambao umeleta maendeleo katika nyanja mbali mbali nchini humo na kufanikisha miradi ya ushirikiano nje ya nchi hiyo, alisema. Alisema ziara ya kihistoria ya mfalme huyo aliyoifanya nchini Oktoba mwaka jana ilifungua ushirikiano baina ya nchi hizi katika sekta za kilimo, uvuvi, nishati, utalii, viwanda, reli, biashara, bima, afya, gesi, sayansi na utamaduni. Akizungumza katika hafla hiyo, Balozi wa Morocco nchini, Abdellilah Benryane alisema Kumbukumbu ya miaka 20 ya Mfalme Mohammed VI kwenye kiti cha enzi cha utukufu wake ni siku kubwa katika historia ya nchi yetu ya Morocco ambayo pia tunaitumia kujivunia na kufanya tathmini kubwa ya maendeleo yaliyopatikana chini ya utawala wake ikiwa ni nchi ya kisasa inayotekeleza misingi ya kidemokrasia. Alisema kila mwaka katika kuadhimisha siku hiyo, wananchi wa Morocco wamekuwa wakitathmini kwa kuangalia Morocco mahali ilipotoka, mahali ilipo na inapoelekea na kutangaza mafanikio yaliyopatikana na mikakati ya kusonga mbele siku za usoni.Kuhusu ushirikiano wa Tanzania na Morocco, alisema ni mzuri na miradi yote ya ushirikiano iliyosainiwa na viongozi wa nchi hizi mbili, utekelezaji wake unaendelea vizuri. Alisema hivi karibuni ujumbe wa Morocco ulitembelea Tanzania kujadili mradi wa ujenzi wa uwanja mkubwa wa soka wa Dodoma ambako ulikutana na Rais John Magufuli na watendaji wengine wa Serikali ya Tanzania. Kwa upande wa uchumi wa taifa hilo, alisema miaka 20 ya utawala wa Mfalme Mohammed VI imeshuhudia miradi mbali mbali mikubwa ya maendeleo ikianzishwa kama vile miradi ya barabara, bandari, viwanja vya ndege, mabwawa makubwa, mitambo ya nishati na viwanda vya kutengeneza vipuri vya magari na ndege. Alitaja baadhi ya miradi mikubwa iliyoazishwa na kupata mafanikio makubwa katika kipindi cha mfalme huyo kuwa ni mradi wa bandari ya Tanger-Med iliyopo kaskazini mwa nchi hiyo, mradi wa kuzalisha nishati ya umeme wa Quarzazate na mradi wa treni ya mwendo kasi ambao umeunganisha maeneo mengi ya nchi hiyo. Mkakati wa Taifa wa nchi hiyo wa kukuza sekta ya utalii wa mwaka 2010 na Dira yake ya mwaka 2020 vimelenga kuvutia watalii milioni 20 kwa mwaka ifikapo mwakani 2020. Mkakati huo pamoja na dira hiyo ambavyo vilizinduliwa na Mfalme huyo kati ya mwaka 2001 na 2010, vimelenga pia kuwapatia wananchi wa Morocco makazi bora kwa gharama nafuu.Mikakati hiyo miwili imekuza uchumi wa nchi na kuboresha makazi kwa kiasi kikubwa, hivyo kuifanya Morocco kuwa moja ya nchi zinazoongoza kuvutia watalii barani Afrika na katika ukanda wa Mediterranean.  <topic>: kitaifa 